b'\n_START_ARTICLE_\nSuosmeri\n_START_PARAGRAPH_\nSuosmeri (ruots. Svartsmark) on Ulvilan kyl\xc3\xa4, joka sijaitsee Ulvilasta Tampereelle johtavan valtatien 11 pohjoispuolella, Ulvilan ja Porin palveluiden l\xc3\xa4heisyydess\xc3\xa4. Kyl\xc3\xa4n laidalla virtaavat Kokem\xc3\xa4enjoki ja Saarenluotoa kiert\xc3\xa4v\xc3\xa4 Pikkujoki eli Kirkkojuopa._NEWLINE_Suosmeren kyl\xc3\xa4 syntyi silloisen Kokem\xc3\xa4enjoen suistoon ilmeisesti 1300-luvun alussa. Kyl\xc3\xa4n varhaisin nimi oli Svartingsmare ja sen ensimm\xc3\xa4iset asukkaat olivat ruotsinkielisi\xc3\xa4. 1500-luvulla kyl\xc3\xa4ss\xc3\xa4 oli seitsem\xc3\xa4n kantatilaa, joista kaksi muuttui my\xc3\xb6hemmin ratsutilaksi. Isossa reduktiossa Suosmeren tiloista muodostettiin kolme ratsutilaa, yksi sotilasvirkatalo ja yksi augmenttitila. Keskiajalla Suosmeress\xc3\xa4 toimi kiltalaitos. Suosmeress\xc3\xa4 on s\xc3\xa4ilynyt sarkajaon aikainen tiivis ryhm\xc3\xa4kyl\xc3\xa4rakenne. Tilojen p\xc3\xa4\xc3\xa4rakennukset sijaitsevat kyl\xc3\xa4teiden varrella vieri vieress\xc3\xa4._NEWLINE_Lakkautettu Suosmeren koulu sijaitsee Vanhastakyl\xc3\xa4st\xc3\xa4 Harjunp\xc3\xa4\xc3\xa4h\xc3\xa4n kulkevan py\xc3\xb6r\xc3\xa4tien varrella, peltoaukeiden laidassa.'